SKRIFTLIG FORESPØRGSEL E-2787/99

af Bart Staes (Verts/ALE) til Kommissionen

(18. januar 2000)

Om: EU-finansiering af den sardiske sprog- og kulturskole i Quartu S. Elena

Den første sardisk-sprogede skole på Sardinien, der er beliggende i Quartu S. Elena Kommune, står i fare for at måtte lukke, fordi den endnu ikke har modtaget den forventede økonomiske støtte fra Sardiniens regionale myndigheder og EU, og der er således fare for, at man må aflyse kurserne for skoleåret 1999-2000, som der ellers allerede er indskrevet mange elever til. Quartu S. Elena, der gør en pionerindsats for anvendelsen af sardisk i officielle sammenhænge (bl.a. i kommunens interne dokumenter), risikerer at måtte afbryde et kulturelt initiativ, der opnåede en usædvanlig succes i 1998 med 11 undervisningsforløb og næsten 300 deltagere. Skolens målsætning var, at alle til sidst skulle kunne forstå, læse og skrive sardisk, et projekt, der kom i stand takket være økonomisk støtte fra de regionale myndigheder i henhold til lov nr. 26, 20.000 ECU fra EU og 50 mio. ITL fra kommunen. I alt 150 mio. ITL, der gjorde det muligt at lægge ud med gratis kurser for voksne og børn.

Nu er der ikke længere midler til at forsætte, og Quartu S. Elena Kommune har rettet en appel til EU og de regionale myndigheder om ikke at skære i støtten. Efter at have videresendt anmodningerne om støtte til projektet Deu fueddu su sardu har kommunen indgået et samarbejde med en katalansk skole i Xania i regionen Valencia og med Korsikas universitet om forberedelse af et undervisningsforløb, som allerede burde være indledt. Quartu S. Elena har desuden deltaget i en international konkurrence, der har til formål at beskytte og fremme den rige europæiske kulturarv, der består af en mosaik af mere end 50 sprogfællesskaber.

Finder Kommissionen det på baggrund af betydningen og alvoren i dette didaktiske og kulturelle projekt, der er helliget et regionalt mindretalssprog, der er officielt anerkendt af Det Europæiske Kontor for Mindre Udbredte Sprog, nødvendigt omgående at træffe foranstaltninger med henblik på finansiering af aktiviteterne på skolen for sardisk sprog og kultur i Quartu S. Elena, hvorved skolens lukning kan undgås?

Svar afgivet på Kommissionens vegne af Viviane Reding

(10. februar 2000)

Undervisning i mindretalssprog og udbredelse af kendskabet til disse bidrager til at bevare EU's sproglige og kulturelle mangfoldighed. EU gør en indsats for at fremme oprindelige regionale sprog og mindretalssprog i EU gennem foranstaltningen Fremme og beskyttelse af regionale sprog og kulturer og af mindretallenes sprog og kulturer, som finansieres over budgetkonto B3-1000.

Den sardisk-sprogede skole i Quartu S. Elena fik i 1998 støtte fra EU til at iværksætte det omhandlede uddannelsesprogram som et forsøgsprojekt. De prioriteringer og krav om merudbytte, der gælder for EU-støtte, betyder, at der fortrinsvis skal ydes støtte til nye initiativer, som ikke ville kunne gennemføres uden støtte fra EU. Da der i 1999 blev indsendt fornyet ansøgning om støtte til projektet, kunne det kun optages på en venteliste, eftersom der var andre projekter, som var kvalitativt bedre og mere presserende. Desværre kunne der i sidste ende ikke ydes støtte til finansiering af projektet på grund af det begrænsede budget.